Þá má loksins segja að hjólatímabilið sé formlega hafið hér á landi , en undanfarin ár hefur Morgunblaðshringurinn verið fyrsta fjallahjólamót ársins og jafnframt fyrsta bikarmótið í hjólreiðum , óháð hjólagrein . Fjallahjólatímabilið ( XC ) byrjaði á nokkuð hefðbundnum nótum , en það má allavega segja um meistaraflokk karla þar sem þeir Ingvar Ómarsson , Hafsteinn Ægir Geirsson og Bjarki Bjarnason röðuðu sér í þrjú efstu sætin , en þeir voru í þremur sömu sætum í þessu móti í fyrra . Í kvennaflokkinum var Karen Axelsdóttir fyrst , Kristín Edda Sveinsdóttir önnur og Kolbrún Dröfn Ragnarsdóttir þriðja . Þó engin þeirra hafi tekið þátt í Morgunblaðshringnum í fyrra verður ekki sagt annað en að þetta séu nokkuð þekkt nöfn í kvennaflokki . Gaman var að sjá Karen , en hún var lítið virk á fyrri hluta keppnistímabilsins í fyrra , en kom svo sterk inn og sigraði meðal annars Kia hringinn ( XC ) í ágúst í fyrra . Þær Halla Jónsdóttir , sem sigraði Morgunblaðshringinn í fyrra , og María Ögn Guðmundsdóttir , núverandi Íslandsmeistari , voru hins vegar ekki meðal keppenda á föstudaginn . Kristín Edda , sem er aðeins tvítug , kemur einnig sterk inn og verður fróðlegt að sjá hvernig hún mun standa sig í fjallahjólreiðunum í sumar . Ingvar , sem er núverandi Íslandsmeistari , mætti á nýju Trek hjóli , en eftir fjölmörg ár á Specialized frá Kríu skipti hann yfir í Örninn í byrjun þessa árs . Þegar keppnin hófst kl 18:00 hafði veðrið yfir daginn verið nokkuð þokkalegt , aðeins rignt í kringum þrjú , en ekkert sem hafði áhrif á brautina að neinu viti . Fyrsti hringurinn var því hjólaður við nokkuð góðar aðstæður , en svo fór að hellirigna og við það varð brautin öll tæknilegri og erfiðari yfirferðar . Ekki er þó að sjá að það hafi haft mikil áhrif á hringtíma keppenda að neinu ráði . Talsverður fjöldi fylgdist með keppninni og er það vel , sérstaklega ef miðað er við rigninguna . Undirritaður vill koma með þá ábendingu að gott gæti verið að benda sérstaklega áhorfendum hvar bestu áhorfendastaðirnir eru og jafnvel hvar best er að vera til að geta farið hratt á milli spennandi staða . Það lífgaði svo rækilega upp á stemninguna að sjá tvo hressa #teamhávaði liða mætta með bjarðir og barefli til að framkalla sem mestan hávaða og hvetja keppendur áfram . Þeir fá stórt kudos fyrir peppið við keppendur . Ljóst var strax í byrjun að Ingvar ætlaði að búa sér til bil en hann keyrði vel upp fyrstu brekkuna og náði strax vænu forskoti á næstu menn , Náði hann um 17 sek á Hafstein á fyrsta hring og bætti svo við það út keppnina , þó Hafsteinn hafi skafið af 1 sekúndu á þriðja hring . Það vóg þó ekki þungt í heildarsamhengingu . Í byrjun tímabils er áhugavert að reyna að gera einhvern samanburð á stöðu manna miðað við síðasta ár og sjá hvar þeir standa . Í karlaflokki er aðeins hægt að leika sér með tölur þriggja efstu manna , enda voru þeir í sömu sætum í fyrra . Þótt brautin í ár hafi verið nokkuð öðruvísi ( meðal annars farinn réttsæll hringur í staðinn fyrir rangsælan í fyrra ) þá er hægt að nota hlutfallstölur til að sjá hvernig munurinn hefur breyst milli ára . Talsverða spennu var að finna um þriðja sætið í karlaflokki þar sem þeir Bjarki Bjarnason og Kristinn Jónsson áttust við . Kristinn byrjaði sterkar og var á undan Bjarki fram yfir tvo hringi . Á þriðja hring fór svo vélin hjá Bjarka í gangi og hann vann upp forskot Kristins og endaði ágætlega á undan honum . Með þeirri aðferð og má meðal annars sjá að Hafsteinn var í fyrra 17 sekúndum , eða 0,366% lengur að fara hringina fjóra en Ingar . Þá var Bjarki 4,36% lengur en Ingvar , en á þeim munaði 3:54 . Í ár var Hafsteinn hins vegar 24 sekúndum á eftir Ingvari , eða sem nemur 0,47% á meðan Bjarki var 4,29% á eftir Ingvari . Miðað við þetta er munurinn á efstu þremur mönnum mjög svipaður og í fyrra og innan allra skekkjumarka . Vert er að taka fram að ekki er um neina vísindalega mælingu að ræða , heldur frekar sett fram til fróðleiks og gamans . Nokkuð rólegt er framundan í XC fjallahjólreiðum , en engin slík keppni er í maí . Í júní eru almenningskeppnirnar Rangárþing ultra og Bláalónsþrautin , en þar á eftir koma Íslandsmótin í XC og ólympískum fjallahjólreiðum í tengslum við hlaupahátíð á Vestfjörðum í kringum 20. júlí . Næsta bikarmót er svo ekki fyrr en 8. ágúst í Öskjuhlíð . Bjarni Már kemur í mark . Ingvar Ómarsson kemur fyrstur í mark í karlaflokki Hafsteinn var annar í karlaflokki Bjarki klárar hringana fjóra . Eftir mikla baráttu á síðustu tveimur hringunum hafði Bjarki betur í baráttunni við Kristinn . Kjötsúpa og verðlaunaafhending í sal Morgunblaðsins Team hávaði setti skemmtilegan svip á keppnina , en þeir börðu gjarðir af miklum móð . Ingvar tók forystuna strax í fyrstu brekkunni Kristinn kemur niður aðal lokabrekkuna Ingvar í sömu brekku Karen brunar niður brekkuna . Kolla á fullri ferð Team Hávaði Öskrað á Ingvar ( á jákvæðu nótunum ) Hafsteinn þegar stutt er liðið á síðasta hring . Þarna var hann rétt rúmlega 30 sek á eftir Ingvari